钦定古今图书集成/明伦汇编/氏族典/第095卷 > 苏云卿
## 钦定古今图书集成/明伦汇编/氏族典/第095卷 > 苏云卿

按《宋史苏云卿传》：“云卿，广汉人，绍兴间来豫章东湖，
结庐独居，待邻曲有恩礼，无良贱，老稚皆爱敬之，称曰苏翁。美须髯，寡言笑，布褐草履，终岁不易，未尝疾
病。披荆畚砾为圃，艺植耘芟，灌溉培壅，皆有法度，虽
隆暑极寒土焦车冻圃不绝，蔬滋郁畅茂，四时之品
无阙者，味视他圃尤胜，又不二价。市鬻者利倍而售”
速，先期输直。夜织屦，坚韧过革舄，人争贸之以馈远，
以故薪米不乏，有羡则以周急。应贷假者，负偿一不
经意。溉园之隙，闭门高卧，或危坐终日，莫测识也。少
与张浚为布衣交，浚为相，驰书函金币属豫章帅及
漕曰：“余乡人苏云卿，管乐流亚，遁迹湖海有年矣。近
闻灌园东湖，其高风伟节，非折简能屈，幸亲造其庐，
必为我致之。”帅漕密物色曰：“此独有灌园苏翁，无云
卿也。”帅漕乃屏骑从，更服为游士，入其圃。翁运锄不
顾，进而揖之。翁曰：“二客何从来耶？”延入室，土锉竹几，
地无纤尘，案上有《西汉书》一册。二客恍若自失，默计
此为苏云卿也。既而汲泉煮茗，意稍款浃，遂扣其乡
里，徐曰：“广汉。”客曰：张“德远，广汉人，翁当识之。”曰：“然。”客
又问：“德远何如人”曰：“贤人也。第长于知君子，短于知
小人，德有馀而才不足。”因问德远今何官二客曰：“今
朝廷起张公，欲了此事。”翁曰：“此恐怕他未便了得在。”
二客起而言曰：“张公令某等致公，共济大业。”因出书
函金币寘几上云：“卿鼻间隐隐作声，若自咎叹者。”二
客力请共载，辞不可，期以诘朝上谒。旦遣使迎伺，则
扃户閴然排闼，入则书币不启，家具如故，而翁已遁
矣，竟不知所往。帅漕复命浚拊几，叹曰：“求之不早，实
怀窃位之羞。”作箴以识之曰：“云卿风节，高于傅霖，予
期与之共济。当今山潜水沓，邈不可寻，弗力弗早，予
罪曷鍼。”